SKRIFTLIG FORESPØRGSEL E-1262/03

af Camilo Nogueira Román (Verts/ALE) til Rådet

(3. april 2003)

Om: Ændring af den internationale ordning om godtgørelse og erstatningsansvar inden for rammerne af Den Internationale konvention om erstatningsansvar

I Kommissionens meddelelse til Rådet af 5. marts 2003(1) om opfølgning på virkningerne af Prestige-katastrofen kan man konstatere, at Kommissionen har foreslået en ændring af den internationale ordning om godtgørelse og erstatningsansvar inden for rammerne af Den Internationale konvention om erstatningsansvar med det formål, at de, som er ansvarlige for forureningsepisoder, skal påtage sig det dertil hørende økonomiske ansvar.

Hvordan går det med dette initiativ? Hvilke skridt har medlemsstaterne taget i denne retning?

(1) KOM(2003) 105 endelig udg.

Svar

(22. juli 2003)

Rådet har ved flere lejligheder i de seneste år givet udtryk for, at det går ind for en eventuel revision af den internationale konvention om det privatretlige ansvar for skader ved olieforurening af 1992, der regulerer redernes erstatningsansvar for skader ved olieforurening. Rådet opfordrede allerede i december 2000 i sine konklusioner om søfartssikkerhed medlemsstaterne til at overveje at ændre de gældende regler, så det bliver muligt at drage andre parter end rederne til ansvar og indføre ubegrænset ansvar for redere, såfremt disse groft eller med overlæg tilsidesætter deres sikkerhedsforpligtelser. Rådet erkendte ligeledes i den fælles strategi, som det i juni 2001 fastlagde for forhandlingerne inden for rammerne af den internationale fond for erstatning af skader ved olieforurening om oprettelse af en supplerende fond for erstatning af skader ved olieforurening til fordel for ofrene for olieforurening, at der er behov for en vidtgående undersøgelse af spørgsmålene om erstatningsansvar og den erstatning, de berørte parter skal betale for at opveje skader ved olieforurening, og erklærede at medlemsstaterne skulle støtte og aktivt deltage i revisionen af ordningen fra 1992.

Efterfølgende har Det Europæiske Råd i Bruxelles den 21. marts 2003 specifikt anmodet om, at søtransportvirksomheders erstatningsansvar øges gennem en ændring af de relevante bestemmelser i konventionen om det privatretlige ansvar. Rådet (transport, telekommunikation og energi) påpegede endelig på samlingen den 27. marts 2003, at princippet om, at forureneren betaler, er vigtigt i denne forbindelse.

Medlemsstaterne tager på denne baggrund aktivt del i revisionen af den nuværende ordning for skadeserstatning og erstatningsansvar, navnlig i den arbejdsgruppe, som generalforsamlingen for den internationale fond for erstatning af skader ved olieforurening i april 2000 nedsatte med henblik herpå. Der er imidlertid ikke fastsat en frist for vedtagelsen af eventuelle ændringer.

I forbindelse med arbejdsgruppens møde i februar 2003 forelagde to medlemsstater og Europa-Kommissionen et forslag til ændring af den nuværende ordning for skadeserstatning, der giver mulighed for at se bort fra tærsklen for rederens fortabelse af retten til at begrænse sit erstatningsansvar i tilfælde, hvor det er etableret, at rederen har begået en reel fejl, og at kanalisere erstatningsansvaret over på andre end rederen. I et andet dokument foreslår en medlemsstat en tostrenget metode for revision af konventionen om det privatretlige ansvar, der består i, at man går tilbage til en nøje kanalisering, der medfører erstatningsansvar

for andre end den registrerede reder, og en forøgelse af ejerens finansielle forpligtelser med hensyn til finansieringen af den foreslåede supplerende fond for erstatning af skader ved olieforurening. Disse forslag vil blive taget op under de kommende drøftelser i arbejdsgruppen. Det næste møde er planlagt til oktober 2003.